b'\n_START_ARTICLE_\nPatti Page\n_START_SECTION_\n\xc5\xbdivotopis\n_START_PARAGRAPH_\nClara Ann Fowler \xe2\x80\x93 poznatija po svojem umjetni\xc4\x8dkom imenu Patti Page \xe2\x80\x93 ro\xc4\x91ena je u velikoj i siroma\xc5\xa1noj obitelji u Claremoreu, gradi\xc4\x87u blizu Tulse u ameri\xc4\x8dkoj saveznoj dr\xc5\xbeavi Oklahomi. U Tulsi je poha\xc4\x91ala gimnaziju\xc2\xa0\xc2\xbbDaniel Webster\xc2\xab\xc2\xa0(Daniel Webster High School), gdje je 1945. i maturirala. Zajedno sa svojim dvjema sestrama \xe2\x80\x93 zajedno su bile poznate kao Fowler Sisters \xe2\x80\x93 pjevala je u crkvi te kasnije i na lokalnoj radio postaji KTUL. Ta je radijska postaja emitirala i 15 minutnu emisiju Meet Patti Page (Upoznajte Patti Page) koju je sponzorirala lokalna mljekara (Page Milk Company). Kad je pjeva\xc4\x8dica, koja je u spomenutoj emisiji utjelovljavala lik Patti Page, napustila taj program, naslijedila ju je talentirana Clara Ann: preuzev\xc5\xa1i ulogu, zadr\xc5\xbeala je i ime Patti Page kao svoj umjetni\xc4\x8dki pseudonim. 1946. njezin glas je na radiju \xc4\x8duo saksofonist i menad\xc5\xbeer Jack Rael. Clara Ann Fowler, odnosno Patti Page na njegov se nagovor pridru\xc5\xbeila orkestru Jimmya Joya. Putuju\xc4\x87i i pjevaju\xc4\x87i s tim orkestrom diljem SAD-a, zatekla se 1947. u Chicagu, gdje je nastupila i sa sastavom Bennyja Goodmana. Iste je godine potpisala i prvi ugovor za snimanje plo\xc4\x8de s diskografskom ku\xc4\x87om Mercury Records. Godinu dana poslije opet je nastupala s Bennyjem Goodmanom, ali i s drugim jazz glazbenicima, primjerice Teddyjem Wilsonom, Wardellom Grayem i Stanom Hasselg\xc3\xa5rdom. Njezina izvedba pjesme Confess Georgea Davida Weissa i Bennia Benjamina, u kojoj je zbog \xc5\xa1trajka studijskih glazbenika sama otpjevala i snimila prate\xc4\x87u vokalnu dionicu, iste je godine (1948.) uvr\xc5\xa1tena na glazbenu ljestvicu TOP-20. Tom svojom izvedbom Patti Page je prva u popularnu glazbu uvela t.zv. overdubbing, odnosno praksu da glavni pjeva\xc4\x8d sam naknadno snimi i prate\xc4\x87e vokalne dionice, \xc5\xa1to do tada nije bilo uobi\xc4\x8dajeno._NEWLINE_Poslije prvih uspjeha, me\xc4\x91u kojima i uspje\xc5\xa1nice "All My Love", njezina je izvedba pjesme "Tennessee Waltz" 1950. postala njen \xc4\x8detvrti najprodavaniji singl. Ta se izvedba 13 tjedana odr\xc5\xbeala na prvome mjestu ameri\xc4\x8dkih top-ljestvica i bila je jedan od najve\xc4\x87ih hitova 1950-ih godina: snimka pjesme na gramofonskoj plo\xc4\x8di u izvedbi Patti Page prodana je u vi\xc5\xa1e od 10 milijuna primjeraka. Tijekom 1950-ih i 1960-ih bila je jedna od najtra\xc5\xbeenijih i najbolje pla\xc4\x87enih ameri\xc4\x8dkih pjeva\xc4\x8dica. Nastupala je u popularnim ameri\xc4\x8dkim zabavnim televizijskim emisijama (The Dean Martin Show, The Ed Sullivan Show i The Steve Allen Show), a jednu sezonu vodila je i vlastitu emisiju na ameri\xc4\x8dkoj TV-mre\xc5\xbei NBC pod nazivom The Patti Page Show. Kao glumica je debitirala 1960. ulogom sestre Rachel u dramskom filmu Elmer Gantry redatelja Richarda Brooksa, u kojem su glavne uloge igrali Burt Lancaster i Jean Simmons._NEWLINE_50. obljetnicu svoje uspje\xc5\xa1ne glazbene karijere Patti Page je obilje\xc5\xbeila 1997. koncertom u njujor\xc5\xa1kom Carnegie Hallu: snimka tog koncerta na nosa\xc4\x8du zvuka\xc2\xa0\xc2\xbbPatti Page: Live at Carnegie Hall\xc2\xab\xc2\xa0je dvije godine poslije nagra\xc4\x91ena Grammyem. Patti je javno nastupala sve do 2012. godine. Preminula je na novu godinu 2013.\n_START_SECTION_\nDiskografija\n_START_PARAGRAPH_\nPatti Page je tijekom duge i uspje\xc5\xa1ne pjeva\xc4\x8dke karijere objavila 40 glazbenih albuma i vi\xc5\xa1e od 100 singlova.'